Bekende wildboer weer in hof oor renosterhoringsArgieffoto: Maroela Media Pieter van Zyl (67), die bekende wildboer wat saam met twee mans in Pretoria deur die Valke in hegtenis geneem is nadat hulle glo probeer het om vyf renosterhorings aan ŉ geheime agent te verkoop, verskyn na verwagting weer Woensdag in die Pretoria-streekhof. Van Zyl, Marco Swanepoel (35) en Stephan Mylie (30) is op 10 Augustus by Van Zyl se huis in Equestria in die ooste van die stad in hegtenis geneem. Brig. Hangwani Mulaudzi, woordvoerder van die Valke, het destyds gesê die mans is in ŉ lokval gelei deur ’n agent wat voorgegee het hy wil vyf renosterhorings by hulle koop. Daar is ŉ lokval vir die drie gestel voordat beamptes van die Valke onverwags op die huis toegeslaan en agt renosterhorings, ter waarde van nagenoeg R800 000, glo in hul besit gevind het. ŉ Verdere 105 renosterhorings is na bewering die volgende dag met verdere ondersoek in Van Zyl se huis gevind. Die waarde van dié horings moet nog bepaal word. Mulaudizi het gesê Van Zyl het beweer dat die renosterhorings aan hom behoort. As deel van hul ondersoek was die Valke besig om die beweerde permitte vir die horings by die departement van omgewingsake na te gaan. Daar is ook DNS-monsters van die horings geneem om dit met die Rhodis-databasis by Onderstepoort te vergelyk. Die drie verdagtes het op 12 Augustus vir die eerste keer in die stad se streekhof verskyn op aanklagte van die besit en verhandeling van renosterhoring. Van Zyl is op borgtog van R20 000 vrygelaat, terwyl Swanepoel en Mylie op borgtog van R10 000 elk vrygelaat is.